APROBACIÓN DEFINITIVA DO “EXPEDIENTE DE MODIFICACIÓN PUNTUAL Nº 14 P. X. O. M. DE LALÍN”, PUBLICACIÓN DA NORMATIVA APROBADA
ADMINISTRACIÓN LOCAL — Municipal — Lalín (Urbanismo e Patrimonio, 16/04/2015)

A Excma. S ra. Conselleira de Medio Ambiente, Territorio e Infraestruturas ditou, con data do 11 de marzo de 2015, publicada no DOG núm.61 do 31 de marzo de 2015, a orde de aprobación definitiva do “EXPEDIENTE DE MODIFICACIÓN PUNTUAL Nº 14 P. X. O. M. DE LALÍN”. A documentación técnica aprobada inclúe o Documento de inicio e Documento para aprobación provisional de data decembro de 2014 que consta de introdución, alcance e contido e documentación gráfica de quince planos, que contén a normativa e ordenanzas definitivamente aprobadas. En cumprimento do disposto na antedita orde e conforme ó disposto nos artigos 92 da Lei 9/2002, do 30 de decembro, de ordenación urbanística e protección do medio rural de Galicia e 70 da Lei 7/1985, do 2 de abril, reguladora das bases de réxime local, publícase a normativa e ordenanzas aprobadas da Modificación Puntual número 14 do Plan Xeral de Ordenación Municipal de Lalín que entrará en vigor o día seguinte ó da publicación deste anuncio no Boletín Oficial da Provincia de Pontevedra. Decreto de delegación do 11 de febreiro de 2015, publicado no BOP nº 41 do 2 marzo Angel Orlando Cristobal Pedro Bacarisas Naceur A Modificación Puntual nº 14 do PXOM de Lalín afecta a un total de nove aspectos do Plan Xeral: A Modificación Puntual nº 14.1 obedece ao cumprimento do contido dun convenio urbanístico, subscrito con data 14 de xaneiro de 2008, para a cesión gratuíta ao Concello de terreos situados no solo urbano de Lalín para o seu destino como dotación de viario público, recoñecendo a súa situación actual de acceso rodado público ás vivendas existentes. O obxecto da Modificación Puntual nº 14.1 do P. X. O. M. de Lalín é o recoñecemento da cualificación urbanística do acceso rodado existente como Sistema Viario, mantendo a anchura do viario existente e suprimindo o tramo de viario previsto no plan vixente localizado na confluencia coa rúa do Rodo. A Modificación Puntual nº 14.2 obedece ao cumprimento dun convenio urbanístico, subscrito con data 9 de marzo de 2.001, para a obtención de terreos cualificados polo Plan Xeral como dotación pública de Espazos Libres e Zonas Verdes (EL) definida no interior da mazá delimitada polas rúas B, G, F e Avda. Luis González Taboada do núcleo urbano de Lalín mediante a súa permuta pola supresión dun paso en planta baixa da edificación colindante da mesma propiedade situada no actual nº 60 da rúa B. O convenio subscrito non altera as determinacións urbanísticas desta parcela establecidas no planeamento vixente, mantendo as súas condicións actuais de uso, de aliñacións oficiais e de edificabilidade, con aplicación da mesma Ordenanza 3.3 Residencial Intensiva. Mazá Aberta e mesma altura de V plantas; e por canto, de acordo coa dita ordenanza, a edificabilidade máxima, incluíndo a correspondente, no seu caso, á planta baixo cuberta, vén definida polo resultado de multiplicar o número de plantas establecido pola superficie comprendida entre as aliñacións oficiais. A Modificación Puntual nº 14.3 do P. X. O. M. de Lalín ten por obxecto o reaxuste da delimitación da Área de Reparto AR-32 do P. X. O. M. de Lalín, coa finalidade de proceder da exclusión do seu ámbito da finca situada no nº 127 da Avda. Buenos Aires, Lalín, en cumprimento de sentenza xudicial recaída sobre a mesma. O vixente Plan Xeral a modificar establece un Aproveitamento Tipo para a área de reparto AR-32, onde se inclúe a parcela obxecto desta modificación puntual, de 1,084 m2 construídos do uso e tipoloxía residencial multifamiliar/ m2 de solo, tendo este ámbito unha superficie considerada de 9.790 m2. A nova superficie total resultante da área de reparto AR-32 segundo a Modificación Puntual nº 14.3 é 9.153 m2, resultando un índice de edificabilidade, de acordo co establecido no artigo 46.2.6. b) da LOUGA, de 0,943 m2 edificable/m2 de solo. Nesta modificación puntual non se alteran as superficies conxuntas correspondentes a dotacións públicas previstas no planeamento xeral vixente, respectándose os límites de sustentabilidade establecidos na lexislación urbanística. O obxecto da Modificación Puntual nº 14.4 é o reaxuste da delimitación do Solo de Núcleo Rural de Igrexa -Pedrouzos, parroquia de San Miguel de Bendorio, situado ao oeste do núcleo urbano de Lalín, incorporando no mesmo vivendas unifamiliares situadas en parcelas lindeiras á delimitación actual. Así mesmo, e tamén como consecuencia da afección producida nalgúns núcleos rurais pola execución, con posterioridade á entrada en vigor do P. X. O. M. no ano 1999, doutras infraestruturas viarias supramunicipais, como é o caso deste núcleo afectado polo trazado da Autoestrada AP-53, considérase necesario proceder á adaptación da súa delimitación actual. A presente Modificación Puntual nº 14.4 do PXOM, consecuentemente coas superficies mínimas de parcelas edificables resultantes da mesma, modifica as seguintes condicións de parcela establecidas no artigo 147.6 do TITULO VII. NORMAS PARTICULARES DO SOLO DE NÚCLEO RURAL do texto normativo incluido no Libro Primeiro: NORMATIVA do Plan Xeral de Ordenación Municipal de Lalín. a) Parcela mínima: 300 m2. b) Fronte mínimo de parcela: 8 m. Permítense superficies e frontes inferiores en parcelas existentes na aprobación definitiva deste Plan Xeral que non reúnan estes parámetros mínimos, sempre que se cumpran o resto das condicións establecidas nesta normativa, sen que a ocupación máxima en planta supere o cómputo de 120 m2.” polo seguinte texto normativo: a) Parcela mínima: 300 m2, salvo naquelas parcelas situadas en solo de núcleo rural que resulten afectados por modificacións puntuais do planeamento xeral conforme ó establecido no apartado d) da Disposición Transitoria Primeira da LOUGA, nas que se aplicarán as superficies mínimas de parcela edificable que resulten das mesmas. b) Fronte mínimo de parcela: 8 m. Permítense superficies e frontes inferiores en parcelas existentes na aprobación definitiva deste Plan Xeral que non reúnan estes parámetros mínimos, sempre que se cumpran o resto das condicións establecidas nesta normativa, sen que a ocupación máxima en planta supere o cómputo de 120 m2.” O obxecto da Modificación Puntual nº 14.5 é a corrección do erro apreciado na documentación gráfica do P. X. O. M. en relación ao elemento incluído no Catálogo de Bens Protexidos baixo o código 3-56, con nivel de protección Ambiental; non correspondendo co contido literal da ficha descritiva dese elemento catalogado. A contradición existente entre as determinacións gráficas e escritas do P. X. O. M. de Lalín enténdese debe resolverse conforme coa determinación que posúa maior grao de definición e neste sentido, segundo a descrición literaria establecida na ficha correspondente do Catálogo de Bens Protexidos, elemento integrante do P. X. O. M. A Modificación Puntual nº 14.6 ten por obxecto, por unha banda, a redución, a 2,50 m. da altura libre mínima de 2,70 m. esixida actualmente pola normativa do vixente P. X. O. M. para uso de hostalaría; sendo aplicable dita redución cando este uso, e unicamente para o seu tipo A na modalidade de comedores vinculados a restaurantes ou cafetarías situados en planta baixa, se desenvolva en planta primeira de edificacións existentes, equiparándose dita altura mínima coas definidas polo Plan Xeral para os usos Comerciais e de Oficinas que se desenvolvan en plantas primeiras de edificacións existentes. Consecuentemente, a redacción do artigo 19, apartado 3, do TITULO IV. USOS DE HOSTELERIA do Libro Terceiro. NORMAS DE USOS do P. X. O. M. de Lalín será a seguinte: “2. Altura libre de pisos: A altura mínima exixible nos locais destinados a estes usos será a seguinte: Locais de ata 100 m²: 2,7 m. libres. Locais de ata 250 m²: 3 m. libres. Locais de máis de 250 m²: 3,2 m. libres. Unicamente para o uso de hostalaría, tipo A, na súa modalidade de comedor situado en planta primeira de edificios existentes á entrada en vigor da presente Modificación Puntual do Plan Xeral e que estean vinculados a restaurantes e/ou cafetarías en planta baixa das devanditas edificacións, a altura mínima libre de piso poderá reducirse a 2,50 metros.” Doutra parte, a Modificación Puntual nº 14.6 tamén reaxusta a anchura libre mínima esixida con carácter xeral ás pasaxes comerciais nas Normas de Edificación (Libro Cuarto) do Plan Xeral á situación real existente en construcións anteriores á súa aprobación, motivada pola existencia no núcleo urbano de Lalín de varias pasaxes comerciais en edificacións construídas con anterioridade ao Plan Xeral e que non reúnen os requisitos dimensionais nel esixidos, non sendo posible acadalos por canto corresponden con espazos delimitados por locais e portais, conforme á división rexistral das edificacións. Establécese que, fóra das obras de nova planta, a anchura mínima destas pasaxes comerciais sexa a existente, sen prexuízo do cumprimento da normativa sectorial aplicable e, en particular, o Código Técnico da Edificación. Así, a redacción do artigo 128 do Libro Cuarto. Normas de Edificación do PXOM de Lalín será a seguinte: 1. O ancho mínimo das pasaxes peonís cubertos será, salvo en obras de nova planta que será de 3,50 metros e sen prexuízo do cumprimento da normativa sectorial de aplicación e, en particular, do Código Técnico da Edificación, o existente en edificacións existentes e a súa altura será, polo menos, a da planta do edificio en que se sitúe.2. O uso destas pasaxes será peonil, autorizándose só excepcionalmente o paso de vehículos de emerxencia, tales como ambulancias, bombeiros, etc., así como, ocasionalmente e previa autorización municipal, subministros de acopio para obras de reforma ou similares”. O obxecto da Modificación Puntual nº 14.7 é fomentar e promover novas actividades económicas que contribúan ao desenvolvemento das actividades comerciais existentes no equipamento público (EQ-Co) destinado a Mercado Municipal ou Praza de Abastos, situado na confluencia das rúas Molinera e Rosalía de Castro, no núcleo urbano de Lalín. Esta modificación puntual establece que os usos Comercial, tipo B (Comercio en xeral), e Hostalaría, tipo A (nas súas modalidades de Bares, Cafetarías e/ou Restaurantes, excluíndo os locais recreativos) permitidos actualmente pola normativa urbanística do PXOM neste equipamento público comercial non teñan que ser dependentes das necesidades derivadas do funcionamento do equipamento destinado a Praza de Abastos. Así mesmo, establécese que o uso característico de equipamento, na súa categoría de Mercado, tamén poida desenvolverse de maneira compartida cos devanditos usos permitidos, e non só en parcela/edificio exclusivo. Consecuentemente, a redacción do artigo 138. Condicións de Uso Capítulo XI. Ordenanza 9: Equipamentos do Libro Primeiro. NORMATIVA DO P. X. O. M. de Lalín será a seguinte, engadíndose un novo apartado 2. c): 1. Uso característico: Equipamento.2. Usos permitidos: a) En parcela/edificio exclusivo: - Equipamentos de titularidade pública ou privada. b) Só en parcela/edificio compartido, e de acordo coas necesidades derivadas do funcionamento do equipamento de que se trate: - Residencial, tipos A e C, unicamente para persoal de vixilancia e residencias vinculadas, respectivamente. - Oficinas, tipo A, vinculadas ao uso característico. - Comercial, tipo B. - Hostalaría, tipos A e B. - Servizos do automóbil, tipos A e D. - Espazos libres e zonas verdes, tipos A, B e C. - Infraestruturas. c) En parcela/edificio compartido: - Equipamentos de titularidade pública na súa modalidade de Mercados, en situación compartida con uso Comercial, tipo B, e/ou uso Hostalaría, tipo A. - Comercial, tipo B, en situación compartida con Equipamentos de titularidade pública, na súa modalidade de Mercado, e/ou Hostalaría, tipo A. - Hostalaría, tipo A (unicamente Bares, Cafetarías e/ou Restaurantes) en situación compartida con Equipamentos de titularidade pública, na súa modalidade de Mercado, e/ou Comercial, tipo B.3. Usos prohibidos: Todos os demais”. A modificación puntual nº 14.8 ten como obxecto precisar as condicións e garantías para as obras complementarias de urbanización naquelas zonas residenciais unifamiliares situadas en solo urbano consolidado (Feás, Vila Flores,.) do núcleo urbano de Lalín aos efectos da concesión de licenza de edificación, cando o acceso rodado ós terreos aptos para a edificación se realice por viario público que, aínda tendo sinaladas aliñacións oficiais no P. X. O. M. non estea completamente urbanizado por non ser aínda de titularidade pública a totalidade da súa superficie. Con esta finalidade, esta modificación puntual establece a adición dun novo apartado e) no artigo 71.1 do Libro Primeiro, Normativa do Plan Xeral, co seguinte tenor literal: e) Excepcionalmente, naquelas áreas de solo urbano consolidado con uso característico residencial unifamiliar nas que existan parcelas que, dispoñendo dos servizos e infraestruturas básicos enumerados no artigo anterior, non teñan o viario de acceso completamente urbanizado segundo as aliñacións sinaladas no Plan Xeral, poderase outorgar licenza de edificación sempre que previamente se aprobe o proxecto de urbanización correspondente á totalidade dese viario ata o seu entroncamento coas redes xerais, se formalice a cesión ao concello e o compromiso de urbanización dos terreos exteriores ás aliñacións oficiais da parcela ou parcelas obxecto da solicitude de licenza, e se presente aval ante o concello polo 100% do importe das obras previstas que lle corresponderan no proxecto de urbanización aprobado. O obxecto da modificación Puntual nº 14.9 é mellorar as condicións de accesibilidade das persoas e favorecer a supresión de barreiras arquitectónicas en edificacións existentes que non dispoñen da instalación de ascensores. A normativa do P. X. O. M. regula as condicións dos ascensores nas edificacións, establecendo que deberán instalarse nos ocos previstos para tal finalidade. Por outra banda, a citada normativa regula as condicións que deben reunir os patios, non permitindo neles a colocación de aparellos elevadores. Dado que en numerosas ocasións non existe viabilidade funcional ou técnica para a colocación de ascensores no interior das edificacións existentes, por canto a súa localización afecta a dependencias das propias vivendas e locais ou porque as obras necesarias supoñen unha importante complexidade técnica, se procede á modificación puntual da normativa urbanística do PXOM no relativo á colocación de construcións nos patios para permitir a instalación de ascensores en construcións existentes, sen prexuízo de que ditas instalacións elevadoras deban cumprir a lexislación e demais normativa concorrente que fora de aplicación. Consecuentemente, o apartado 9 do artigo 65 das Normas de edificación do P. X. O. M. terá a seguinte redacción literal: “9. Nos patios, agás que nas Ordenanzas particulares, planeamento de desenvolvemento ou fichas dos polígonos do presente Plan Xeral se determine o contrario, non se admitirán construcións de ningún tipo, salvo as saídas de ventilación ou de iluminación de plantas inferiores así como a instalación xustificada de aparellos elevadores en edificacións existentes sen prexuízo do cumprimento da lexislación e demais normativa de aplicación, estando en calquera caso as intervencións suxeitas ao sinalado no Decreto 29/2010, polo que se aproban as normas de habitabilidade de vivendas de Galicia ou normativa que a substitúa. Cando si se permitise a ocupación dos patios en planta baixa, a cubrición destes non poderá situarse a menos de 3 m. da aliñación de fachada si existise algún oco de iluminación ou ventilación correspondente a peza habitable. En todo caso, a cota máxima superior da cuberta interior non poderá superar en 1,20 m. a cota do piso de calquera peza habitable na primeira planta do edificio, non podendo superar o 15 % de pendente”. Lalín, 8 de abril de 2015.—O alcalde, P. D. O concelleiro delegado de Urbanismo.